**O B R A Z L O Ž E N J E**

**Nacrta prijedloga Odluke o izmjeni Odluke o visini paušalnog poreza po krevetu**

**na području grada Rijeke**

Člankom 57. stavkom 2. Zakona o porezu na dohodak („Narodne novine“ broj 115/16, 106/18, 121/19, 32/20, 138/20 - dalje: Zakon) poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje se u paušalnom iznosu, pod uvjetima i na način propisan člancima 61. i 82. Zakona.

Člankom 57. stavkom 3. Zakona propisano je da su jedinice lokalne samouprave, pa tako i Grad Rijeka, za slučaj iz članka 57. stavak 2. Zakona obvezne donijeti odluku kojom će propisati visine paušalnog poreza po krevetu, što se u odnosu na smještajne jedinice na području grada Rijeke odnosi na krevete u sobama, apartmanima i kućama za odmor, a koje ne mogu biti manje od 150,00 kuna niti veće od 1.500,00 kuna. Navedena odluka predstavničkog tijela jedinice lokalne samouprave može se mijenjati najkasnije do 15. prosinca tekuće godine, a stupa na snagu 1. siječnja sljedeće godine. Jedinica lokalne samouprave dužna je ovu odluku svog predstavničkog tijela dostaviti Ministarstvu financija, Poreznoj upravi, u roku od osam dana od dana njezina donošenja, radi objave na mrežnim stranicama Porezne uprave.

Pravilnikom o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj 1/19, 1/20, 138/20 i 1/21) propisani su, pored ostalog, kriteriji po kojima predstavničko tijelo jedinice lokalne samouprave svojim odlukama propisuje visinu paušalnog poreza na dohodak i djelatnosti iz članka 57. stavka 2. Zakona.

Sukladno navedenim propisima, Gradsko vijeće Grada Rijeke donijelo je Odluku o visini paušalnog poreza po krevetu na području grada Rijeke („Službene novine Grada Rijeke“ broj 22/19), koja je na snazi od 1. siječnja 2020. godine. Navedenom Odlukom propisana je visina paušalnog poreza po krevetu u sobama, apartmanima i kućama za odmor na području grada Rijeke u iznosu od 300,00 kuna.

Temeljem odredbi Zakona o uvođenju eura kao službene valute u Republici Hrvatskoj (“Narodne novine” broj 57/22 i 88/22), s danom 1. siječnja 2023. godine u Republici Hrvatskoj se kao službena valuta uvodi euro.

Slijedom navedenog, ovim Nacrtom prijedloga Odluke o izmjeni Odluke o visini paušalnog poreza po krevetu na području grada Rijeke (u daljnjem tekstu: Nacrt prijedloga Odluke), važeća Odluka o visini paušalnog poreza po krevetu na području grada Rijeke („Službene novine Grada Rijeke“ broj 22/19) uskladila bi se s uvođenjem eura kao nove valute u Republici Hrvatskoj na način da bi novčani iznos visine paušalnog poreza po krevetu od 1. siječnja 2023. godine bio iskazan u eurima. Ujedno bi se povećao dosadašnji iznos paušalnog poreza sa sadašnjih 300,00 kuna po krevetu (što preračunato po fiksnom tečaju konverzije 7,53450, sukladno spomenutom Zakon o uvođenju eura kao službene valute u Republici Hrvatskoj, iznosi 39,82 eura) na 60,00 eura (odnosno 452,07 kuna po navedenom fiksnom tečaju konverzije). Ovim povećanjem iznos godišnjeg paušalnog poreza po krevetu uvećao bi se za 152,07 kuna odnosno 20,18 eura, što je još uvijek znatno niže od srednje vrijednosti propisanog mogućeg raspona iznosa paušalnog poreza po krevetu (750,00 kuna).

Naime, Grad Rijeka kontinuirano provodi ulaganja u sve oblike komunalne infrastrukture, što bitno pridonosi kvaliteti života u gradu. Ta ulaganja jedan su od osnovnih preduvjeta, kako za ugodan život građana, tako i za posjetitelje Grada. Međutim, zbog kontinuiranog rasta broja turista, povećava se i pritisak na komunalnu infrastrukturu u ljetnom razdoblju, što posljedično zahtjeva i veća izdvajanja novčanih sredstava za održavanje i poboljšanje iste. Nadalje, Grad Rijeka značajna novčana sredstva izdvaja i za unaprjeđenje i jačanje turističke ponude Grada. Slijedom toga, ove godine je u gradskom proračunu povećan iznos bespovratnih sredstava koja su, kroz Opći program mjera poticanja razvoja poduzetništva na području grada Rijeke, dodijeljena za organizaciju turističkih i gospodarskih događanja s ciljem unapređenja/obogaćivanja turističkog proizvoda/ponude te razvoja kongresnog, nautičkog, zdravstvenog, eno-gastro i ostalih selektivnih oblika turizma, i to sa 50.000,00 kuna na 200.000,00 kuna. Opći program mjera se kroz godine kontinuirano mijenja i nadopunjava u skladu s potrebama i razvojnim ciljevima Grada Rijeke te će, sukladno tome, od iduće godine pravo na bespovratna sredstva za **modernizaciju i podizanje kvalitete svojih smještajnih kapaciteta** moći ostvariti i privatni iznajmljivači.

Slijedom svega navedenog, odredbom članka 1. Nacrta prijedloga Odluke, u članku 2. Odluke o visini paušalnog poreza po krevetu na području grada Rijeke izmijenio bi se dosadašnji iznos paušalnog poreza sa 300,00 kuna na 60,00 eura, a temeljem odredbe članka 2. Nacrta prijedloga Odluke, predložena Odluka o izmjenama Odluke o visini paušalnog poreza po krevetu na području grada Rijeke objavila bi se u “Službenim novinama Grada Rijeke”, a stupila bi na snagu 1. siječnja 2023. godine.

Nacrt prijedloga Odluke o izmjenama Odluke o visini paušalnog poreza po krevetu na području grada Rijeke objavit će se na [www.rijeka.hr](http://www.rijeka.hr), radi provedbe savjetovanja s javnošću u trajanju od 30 dana.